Yllana obri novament la temporada teatral a Carcaixent
20 de Enero de 2020

Carcaixent

La reputada companyia de teatre Yllana, inaugura este divendres a Carcaixent la temporada teatral amb Gag Movie, un espectacle que ens apropa al món del cinema a través del peculiar rodatge d’una pel·lícula. Ja son deu les ocasions en les que la famosa companyia participa de la programació teatral de Carcaixent, on han interpretat obres que han comptat amb gran èxit de públic i de crítica com Paganini, 666, Chefs o The Opera Locos que també va obrir la passada temporada de teatre amb una gran acollida per part del públic.

En Gag Movie quatre personatges ens endinsaran en l'absurd rodatge d'una pel·lícula que és, al mateix temps, una divertida sàtira sobre la fama, la imatge i el setè art. Amb una singular posada en escena, cuidada estètica i el sentit de la comèdia d'Yllana, Gag Movie no sols ens mostrara en directe com és el cinema, sinó com es fa, com es viu i, sobretot, com es gaudeix.

Per a la representació del divendres es poden adquirir des de hui mateix les entrades a l’Àrea de Cultura de l’Ajuntament de Carcaixent, online a través de la pàgina web “Instant Ticket” o a la taquilla del teatre a partir de les 21:30 hores el mateix dia de l’espectacle. El preu de l’entrada és de 8 euros per al públic general i 6 euros amb Carnets Jove i Jubilat.

Èxit de venda de carnets teatrals

Esta setmana s’ha tancat la renovació i venda de carnets per a la temporada 2020, superant-se les vendes d’anys anteriors amb 206 carnets. Per al regidor de Cultura, Pasqual Boqueta, esta xifra evidencia novament la gran acollida que té la programació teatral a Carcaixent «l’èxit en la venda dels carnets teatrals demostra una gran fidelització del públic de la nostra localitat al teatre el que ens anima a continuar programant obres de la màxima qualitat i apostant pel teatre en totes les seues vessantS». Així, el regidor ha volgut aprofitar l’ocasió per animar a la ciutadania a assistir a les representacions del VII Certamen de Teatre Amateur a partir de l’1 de febrer. Per a esta edició es van presentar més de 90 obres de companyies de tot l’estat de les que s’han seleccionat 5 que començaran a representar-se a partir de l’1 de febrer en el Teatre Don Enrique.